 Na KALUME KAZUNGU JUMLA ya 61 walitoweka katika hali kutatanisha nchini mwaka huu na wanane kati yao walipatikana wamekufa. Ripoti iliyotolewa na shirika la kutetea haki za binadamu la HAKI Afrika limasema kuwa watu 22 walipatikana wakiwa hai na wengine 31wangali hawajulikani waliko. Mwaka huu ndio uliorekodi visa vingi zaidi vya watu kutoweka nchini. Kwa mujibu wa ripoti hiyo, wengi wa waathiriwa walitoweka muda mfupi baada ya kukamatwa na watu wanaoaminika kuwa maafisa wa polisi. Mkurugenzi Mkuu wa HAKI Africa, Hussein Khalid alishikilia kuwa kampeni za kila wakati zinazoendelezwa na wanaharakati wa kutetea haki za binadamu, mashirika ya kijamii na vyombo vya habari ndizo zilizosukuma kuachiliwa huru kwa baadhi ya waathiriwa. “Hatutachoka kuisukuma serikali kuwaachilia wale ambao bado hawajulikani walipo japo wengine walitoweka wakiwa mikononi mwa walinda usalama. Lazima familia za washukiwa hao zielezwe waliko watu wao na pia haki itendeke kwa washukiwa,” akasema Bw Khalid. Juma Omar, 29, na Hamisi Mwinyi,17, kutoka kijiji cha Kibundani, kaunti ya Kwale ni miongoni mwa waliotoweka na kisha kupatikana wameuawa. Wawili hao walitoweka mnamo Februari 16 muda mfupi baada ya kuchukuliwa na watu wanaoaminika kuwa maafisa wa polisi. Miili yao baadaye ilipatikana kwenye hifadhi ya maiti ya hospitali kuu ya Makadara mjini Mombasa. Elijah Obuong,35, Benjamin Imbayi,30, na Brian Oduor,36 waliripotiwa kutoweka Aprili 19 mwaka huu eneo la Kitengela, kaunti ya Kajiado baada ya kuingizwa kwa gari linaloaminika kuwa la walinda usalama. Mwili wa Bw Obuong ulipatikana ukielea kwenye mto Mathioya, kaunti ya Murang’a ilhali maiti ya Imbayi ikipatikana kwenye hifadhi ya maiti ya hospitali ya General Kago mjini Thika. Mwili wa Benjamini Oduor nao ulipatikana kwenye mto Mukungai ukiwa umeingizwa kwenye mfuko. Katika eneo la Mathare jijini Nairobi, jamaa aliyetambulika kwa jina moja kama Collins aliripotiwa kutoweka Aprili 29 muda mfupi baada ya kukamatwa na polisi na kuingizwa kwenye gari aina ya Toyota Probox KCW491N. Mwili wake baadaye ulipatikana kwenye mochari ya hospitali ya City mnamo Aprili 30. Mohamed Bashir Mahmoud,36 pia alipotea Mei 13 na kisha mwili wa mwanabiashara huyo mwenye asili ya kisomali na kimarekani ukapatikana uchi na ukiwa unaelea kwenye mto Nyamindi, kaunti ya Kirinyaga Mei 15. Mwili huo pia ulikuwa na majeraha. Adam Ramadhan kutoka Bamburi kaunti ya Mombasa pia alitangazwa kupotea Mei 7 na kisha mwili wake ukapatikana umetupwa eneo la Shanzu. Aidha baadhi ya majina ya watu waliopotezwa katika hali tatanishi na kisha kupatikana wakiwa hai mwaka huu ni kama wafuatao; Abdiwahab Sheikh Abdisamad, 55, (Nairobi), Wakili Profesa Nandwa Hassan Wilson, 53 (Nairobi), Mwanabiashara Abdulhakim Salim Sagar, 40 (Mombasa), Josiah Waiguru, 36, Stella Waithera na mumewe wa asili ya Iran, Ahmed Golabi (JKIA-Nairobi). Wengine ni Khadija Abbas, 16, (Kibokoni-Mombasa), Hassan Dzuya, 25 (Leisure, Mombasa), Mohammed Salim, 40 (Ukunda, Kwale), Zubeir Ashraf, 15 (Zedco, Mombasa), Fauz Mohamed, 27, Ramadhan Omar, 24 na Brian Khamis, 24 (Likoni, Mombasa). Orodha hiyo pia ina Selahaddin Gullen (Mturuki), Taimur Kariuki Hussein, 39 (Watamu, Kilifi), Fatma Swaleh, 35 (Lohari, Mombasa), Nnamdi Kanu, 54 (Mnaijeria), Mursal Mohamed Macharia,25, (Kiunga, Lamu), Bakari Juma, 44, Hussein Athman, 36 na Zena Ali Wanjiku, 37 (Nairobi). Katika mahojiano ya awali na Taifa Leo, kamishna wa kaunti ya Lamu, Irungu Macharia, alisema serikali inafanya kila jitihada ili kuona kwamba waliopotea katika hali tatanishi, hasa eneo la Lamu wanatafutwa. Bw Macharia aliziomba familia za waliopotea katika hali isiyoeleweka kuharakisha kupiga ripoti kwa polisi ili juhudi za kuwatafuta watu wao zianze mara moja. Ripoti pia inaashiria kuwa Ukanda wa Pwani unaongoza katika visa hivyo vya watu kupotezwa na kisha kupatikana, ambapo zaidi ya kesi kumi zilishuhudiwa kwenye kaunti za Kwale, Mombasa, Kilifi na Lamu. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  